NOVÉ MESTO NAD VÁHOM. V našich lekárňach sú stále voľne dostupné lieky, ktoré obsahujú pseudoefedrín. Tieto liečivá využívajú drogoví díleri na výrobu pervitínu. Podobný problém mali aj v Českej republike, kde situáciu riešili zmenou zákona. Predaj týchto liekov je podľa neho obmedzený, prípadne je na lekársky predpis. Ministerstvo zdravotníctva Slovenskej republiky zatiaľ podobné opatrenia nepredložilo.
Lieky k nám chodia kupovať aj Česi
Niektorí lekárnici z pohraničných miest potvrdili zvýšený dopyt po česky hovoriacich zákazníkov po týchto liekoch. " Od 1. mája, keď začal platiť zákon v Česku, začali chodiť a pýtať veľké množstvá. Chceli ich kúpiť naraz aj dvadsať. Potom zmenili taktiku. Teraz si vypýtajú dva, ale prídu aj traja po sebe," povedali zamestnanci lekárne v Novom Meste nad Váhom. V inej lekárni v tomto meste sa zasa pokúšajú nakupovať väčšie množstvo liekov na občiansky preukaz. Podobné skúsenosti majú aj lekárnici z Bziniec pod Javorinou a Starej Turej, ktoré sa nachádzajú blízko hraníc. "Nedalo sa to nevšimnúť. Prišli traja, každý sa postavil k jednému okienku, a potom sa vymenili," potvrdila lekárnička zo Starej Turej. Lieky podľa nej predávajú iba v obmedzenom počte.
Na Slovensku sa o tomto probléme vie, zatiaľ sa však žiadne konkrétne kroky nepodnikli. Regionálna Lekárnická komora v Trenčíne sa odmietla k problematike bližšie vyjadriť. "V trenčianskom regióne sme výrazne zvýšený dopyt po takýchto liekoch nezaznamenali. Ministerstvo zdravotníctva pripravuje v tejto veci opatrenia, aké budú zatiaľ nevieme," povedala Monika Holbová z Regionálnej lekárenskej komory v Trenčíne.
Ako potvrdila hovorkyňa ministerstva zdravotníctva Zuzana Čižmáriková, na trhu zostanú tieto lieky voľnopredajné. "Na Slovensku zatiaľ nie je prepojenie medzi lekárňami, ktoré by umožnilo získať informácie o tom, či si osoba nekúpila takéto lieky aj v inej lekárni. To bude možné až po zavedení e- healthu. Distribučné organizácie budú upozorňovať na lekárne so zvýšeným výdajom tejto skupiny liekov." Oznamovať podozrivý predaj vyplýva podľa nej zamestnancom lekárne z nariadenia Európskej Únie.
Polícia odhalila spoluprácu lekárnikov a dílerov
Česká republika je podľa tlačovej správy Českej lekárnickej komory v súčasnosti celoeurópsky vnímaná ako významný producent pervitínu. Zmena zákona o návykových látkach, by mala výrazne obmedziť zneužívanie prípravkov obsahujúcich pseudoefedrin na výrobu návykových látok. Podľa českých lekárnikov od nich štát konečne prevzal zodpovednosť za riešenie drogovej problematiky. Surovinu na výrobu pervitínu získavajú díleri práve v lekárňach.
Polícia už v minulosti odhalila spoluprácu slovenských lekárnikov s drogovými dílermi. V Žilinskom kraji obvinili zamestnankyňu lekárne. Vedome mala zabezpečovať väčšie množstvá liekov, z ktorých potom ďalší obvinení vyrábali psychotropnú látku metamfetamín. Podľa polície vedela, na čo lieky využívajú. Podobný prípad sa stal aj v Prievidzi, kde obvinili z predaja týchto liekov majiteľku lekárne.